Verdens største solfanger og varmeanlæg kommer nu til Vojens og skal levere fjernvarme til 1000 kunder.

Anlægget skal fungere som en kæmpe termokande, der skal holde på varmen fra sommer til vinter.

Vojens Fjernvarme havde i forvejen et solfangeranlæg, men med det nye anlæg lægger Vojens Fjernvarme sig i førerfeltet med det største solvarmeanlæg i Danmark og i resten af verden.

Vojens Fjernvarmes solvarmeanlæg fylder 70.000 kvadratmeter, mens det nedgravede varmvandslager er på 203.000 kubikmeter. Lagerets omkreds er 610 meter og har en dybde på 14 meter.

Det store varmelager er gravet, og næste skridt er at få dækket bassinet med et stort låg.

Anlægget koster 120 millioner kroner og tages i brug i 2015.